Karina Lorentzen Dehnhardt (SF), 2021-10-26:
»Jeg er ikke bange, Louise.
Jeg har 49 andre punkter i mit tiltaleskrift.
Jeg er sgu ikke bange.
Og før du og jeg kommer i retten ... der kan gå mellem tre og fem år.
Tro mig.
Jeg er mesteren i at skifte fra pige til pige til pige.«
Sådan sagde en mand med 68 anklagepunkter på samvittigheden, og der gik 8 år med chikanerier, vold og trusler, inden dommen faldt.
I alt syv ekskærester blev forulempet.
Det blev til halvandet års fængsel.
Jeg ved ikke, om der er givet en strafrabat i den sag, men det er vel ikke usandsynligt, at en sag, der varer så lang tid, rent faktisk vil resultere i en strafrabat.
Det siger sig selv, at det ikke er acceptabelt, dels at det tager så lang tid for en sag at komme igennem systemet med ventetid til ofrene, dels at man imødeser en lavere straf, fordi sagen trækker ud.
Og det var jo bl.a. derfor, at vi i en bred kreds af partier i Folketinget landede et politiforlig, hvor vi har givet hinanden håndslag på, at vi vil adressere de tilfælde, hvor myndighedernes nølen med sagen kan ende med at give gerningsmanden en strafrabat.
Det er et politisk ansvar, kan man sige, at vi har svigtet og ikke sat ressourcerne af, så sagerne kan fremmes med den fornødne hastighed, men når vi nu alligevel skal vente på, at der kommer til at gå tid med at rette op på det, så virker det jo fornuftigt at gå den her vej og kigge på strafrabatten.
Sådan må det være.
Om vi så får knækket nødden med det her tiltag, må vi jo se længere henne ad vejen, men forhåbentlig vil det i hvert fald betyde, at der ikke længere kan gives strafrabat, når vi ser den her form for nøleri i de her sager.
Så bliver jeg også nødt til at drysse en lille smule malurt i bægeret, for det er ikke lykkedes at beregne, hvad den her opstramning rent faktisk betyder for kriminalforsorgen.
Hvad betyder det for antallet af fængselspladser?
Og bedst som vi er i gang med at lave et forlig, som helst skulle rette op på den situation, at vi mangler pladser i kriminalforsorgen, så påfører vi dem nye byrder, som vi ikke kender konsekvenserne af.
Det synes jeg faktisk ikke er i orden over for de ansatte, som i forvejen knokler helt utilstedelig meget.
Og jeg synes, det mindste, vi kunne gøre i det her tilfælde, var at reservere en sum penge til formålet, mens vi bliver klogere på, hvor mange pladser det så giver.
Forslaget realiserer også delvis det SF-forslag, B 34, som blev behandlet den 24. november sidste år, hvori det bl.a. foreslås, at straffen for at true og intimidere andre, som deltager i den offentlige debat, skulle hæves markant.
I vores optik er det grundlæggende, at vi alle kan gøre brug af vores ytringsfrihed i den offentlige debat.
Så det er også godt, at vi får den del med.
Jeg vil dog sige, at det er afgørende, at vi også får den politimæssige indsats med og får den styrket, for ofrene kan ikke bruge straffeloven til noget som helst, hvis ikke også politiet får efterforsket og retsforfulgt dem, som vil ødelægge vores fine demokrati.
Det var den anden del af vores beslutningsforslag, som vi jo så ikke kom helt i mål med, men som vi stadig væk opfatter som essentielt, nemlig fordi det omfatter selve efterforskningsdelen.
Lige præcis her vurderer man så, at forslaget kan holdes inden for rammerne af kriminalforsorgens økonomi.
Jeg synes, vi skal holde op med at vedtage den her slags forslag, hvor vi ikke afsætter pengene til de byrder, vi påfører kriminalforsorgen.
Det kan det måske også et par gange, men når vi efterhånden har brugt den model en hel del gange, sprænger vi altså de rammer, og det duer ikke.
Der er brug for et normeringsværktøj, som sikrer en automatik i tildelingen af ressourcerne.
Forslaget betyder også, at vi får en styrket efterforskning af hvidvask og økonomisk kriminalitet.
Det var noget af det, som vi også var optaget af i forhandlingerne, hvor vi bl.a. ønskede et tættere samarbejde mellem finanssektoren og politiet.
Og så fik vi udvidet muligheden for videoafhøring – det er vi også stærkt tilfredse med – så man nu i voldtægtssager kan undgå den her meget belastende del med at skulle afgive sin forklaring igen og igen og risikere en retraumatisering.
Så alt i alt synes vi, at der er mange positive takter i det her lovforslag, og det vil få opbakning fra SF.